## L’Institut Valencià de Cultura i la Federació de Societats Musicals de la Comunitat oferiran més de 1.000 concerts d’intercanvi entre federacions

*** La campanya reunirà més de mil agrupacions de diferents federacions en una programació que s’estendrà d’abril a octubre
* Cada agrupació participarà en dos concerts, com a amfitriona i com a visitant**

L’Institut Valencià de Cultura i la Federació de Societats Musicals de la Comunitat Valenciana (FSMCV) posen en marxa la XXII Campanya de Concerts d’Intercanvis entre Federacions, que enguany arribarà a una xifra rècord de 1.080 concerts programats entre els dies 2 d’abril i 12 d’octubre.

Esta iniciativa, consolidada com un dels projectes de més abast del panorama musical valencià, compta també amb la participació de la Federació de Cors de la Comunitat Valenciana (FECOCOVA), la Federació de Folklore de la Comunitat Valenciana (FFCV), la Federació Valenciana de Dolçainers i Tabaleters (FVDiT) i la Federació d’Orquestres i Rondalles de Pols i Pua de la Comunitat Valenciana (FORPPCV).

Cada una de les agrupacions participants actuarà en dos concerts, un com a amfitriona i l’altre com a visitant, juntament amb la formació amb la qual s’haja sol·licitat l’intercanvi. L’objectiu d’este format és fomentar la col·laboració, l’associacionisme musical, l’intercanvi cultural i la promoció de la música en directe en el territori valencià.

La campanya suposa una ferramenta de gran valor per a la difusió del treball de les agrupacions artístiques i per al foment de xarxes de cooperació entre col·lectius musicals de distinta índole, facilitant espais de trobada i intercanvi entre corals, bandes, orquestres, rondalles, agrupacions folklòriques i colles de dolçainers i tabaleters.

**Impuls de la cultura de proximitat**

Des de la seua creació, la Campanya d’Intercanvis ha mantingut com a línia prioritària la promoció de la música valenciana i l’impuls de les agrupacions com a agents actius de la cultura de proximitat, reconeixent la labor de les federacions i els seus membres com a peces fonamentals en la construcció del teixit musical del territori.

L’FSMCV celebra en esta edició el creixement sostingut del projecte i la resposta positiva de les agrupacions participants. La campanya compta amb el patrocini de l’Institut Valencià de Cultura (IVC), que permet que centenars de municipis es convertisquen, una vegada més, en escenari d’esta xarxa de concerts compartits.

La programació dels més de 1.000 concerts programats en la XXII Campanya d’Intercanvis Musicals 2025 es pot consultar [ací](https://fsmcv.org/campanas/intercambios/actuaciones-programadas-en-la-campana-de-conciertos-intercambios-musicales/).

Fecha: 03/04/2025